Notitia rationis factæ apud castrum Sancti-Florentini in domo Arnulfi præpositi comitis Tetbaldi, inter donnum Odonem loci Sancti-Germani Autissioderensis abbatem et Waldricum prædicti castri Bosonis filium, de salvamento potestatis Willaris-Vinosi. Clamorem fecerat prænominatus abba ad supra dictum comitem Tetbaldum de diversis direptionibus et injuriis ac torturis quas idem Waldricus, pro occasione salvamenti, vel inmoderata vi faciebat in potestate memorata, præter salvamentum quod est triginta modii vini, aut triginta solidi, si vinum in eadem regione vel villa defuerit. Quod a predecessore suo, abbate videlicet Heldrico avus ejus, in salvamenti nomine acceperat, sicut testamentum notitiæ, ipso in tempore factæ, convenienter narrat. Quem clamorem jam præfatus comes in discretione suorum mittens judicum, audita ratione supradictæ notitiæ, dijudicatus est ipse Waldricus ab omnibus infideliter et non recte erga Sanctum-Germanum et monachos ejus agere. Qui convictus omnium judicio de reliquid (sic), in eorum præsentia, omnes torturas et consuetudines quas per suam vim inmiserat, superius memoratæ potestati ac tenere injuste, judicatus est juste: hoc est bannum, placitum, justitiam, districtum, incendium, homicidium, violentiam quæ vulgo apellatur rat; furtum, taxiam, infracturam, assaltus et quidquid culparum dici aut estimari potest, omnibus derelictis. Dixit deinceps se non plus supradictis XXX modiorum vini, si vinum habundaverit, aut XXX solidorum et sextario uno annonæ, de illo homine qui cum bubus laborat, et plenam minam de illo qui cum fossorio capturus, sicut scriptum est in prima notitia. Dedit ergo item præfatus abbas invitus, suasu præsentium judicum qui ibi erant, eidem Waldrico, se petente, eo die quo vinum susciperet, aut ante vel post, unum manducare in anno, cum viginti hominibus qui secum essent, de pane et vino, et duabus ministrationibus carnis calidam scilicet atque assatam, in mansione dominica Sancti-Germani, sine annona pabulo equorum, tali conventione ut ministro credulo Sancti-Germani, quicquam sit, seu monachus, sive laïcus, ejusdem potestatis octo dierum spatio primo notum faciat; et sic quieti maneant rustici secure deinceps in ea viventes. Signum SAXWALONIS; MANASSE avunculi ejusdem Waldrici, WALDRICI ejusdem qui laudator extitit, HILDUINI, HECELINI præpositi, HUGONIS de Sezanna, ARNULFI præpositi, WIDONIS Merlenniacensis, AGANI, VICARII, ARDUINI, HENGELEBALDI præpositi et cæterorum fidelium ejus, HENGELMARI præpositi, LETARDI. Ego frater WIDO, scripsi ad vicem Widonis cancellarii, anno tricesimoquinto regnante Henrico rege.